CELEX: 62022CN0102
Language: sk
Date: 2022-02-11 00:00:00
Title: Vec C-102/22 P: Odvolanie podané 11. februára 2022: HC proti rozsudku Všeobecného súdu (ôsma komora) z 1. decembra 2021 vo veci T-804/19, HC/Komisia

7.6.2022   
            
            
               SK
            
            
               Úradný vestník Európskej únie
            
            
               C 222/10
            
         
      Odvolanie podané 11. februára 2022: HC proti rozsudku Všeobecného súdu (ôsma komora) z 1. decembra 2021 vo veci T-804/19, HC/Komisia
      (Vec C-102/22 P)
      (2022/C 222/17)
      Jazyk konania: angličtina
      
         Účastníci konania
      
      
         Odvolateľ: HC (v zastúpení: D. Rovetta, V. Villante, avvocati)
      
         Ďalší účastník konania: Európska komisia
      
         Návrhy odvolateľa
      
      Odvolateľ navrhuje, aby Súdny dvor:
      
                  —
               
               
                  zrušil rozsudok Všeobecného súdu z 1. decembra 2021 vo veci T-804/19, HC/Európska komisia, ECLI:EU:T:2021:849, oznámený HC 1. decembra 2021,
               
            
                  —
               
               
                  vyhlásil námietku nezákonnosti sporného oznámenia o výberovom konaní týkajúcu sa jeho jazykového režimu podľa článku 277 Zmluvy o fungovaní Európskej únie za prípustnú a dôvodnú,
               
            
                  —
               
               
                  zrušil „druhé napadnuté rozhodnutie“ v prvostupňovom konaní, konkrétne list/rozhodnutie z 21. marca 2019, ktorým EPSO zamietol žiadosť o preskúmanie, pričom žalobcu informoval, že výberová komisia potvrdila svoje rozhodnutie nepozvať ho do hodnotiaceho centra,
               
            
                  —
               
               
                  priznal odvolateľovi 50 000 eur ako náhradu spôsobenej ujmy.
               
            
                  —
               
               
                  subsidiárne zrušil napadnutý rozsudok Všeobecného súdu a vrátil vec Všeobecnému súdu,
               
            
                  —
               
               
                  uložil Európskej komisii povinnosť nahradiť trovy konania, ktoré vznikli odvolateľovi tak v prvostupňovom konaní, ako aj v odvolacom konaní.
               
            
         Odvolacie dôvody a hlavné tvrdenia
      
      V rámci tohto odvolania odvolateľ uvádza dva hlavné odvolacie dôvody:
      Prvý odvolací dôvod: Nesprávne kvalifikovanie skutkových okolností a skreslenie dôkazov Všeobecným súdom, pokiaľ ide o jeho posúdenie a rozsudok týkajúci sa druhej časti prvého žalobného dôvodu uplatneného odvolateľom v prvostupňovom konaní – Porušenie oznámenia o výberovom konaní. Odvolateľ vytýka Všeobecnému súdu, že nesprávne kvalifikoval skutkové okolnosti, skreslil dôkazy a porušil oznámenie o výberovom konaní, ktoré sa na neho uplatňovalo, pokiaľ ide o posúdenie odbornej praxe a akademickej kvalifikácie odvolateľa.
      Druhý odvolací dôvod: Porušenie a nesprávny výklad článku 277 ZFEÚ. Porušenie článkov 1 až 4 nariadenia č. 1 z 15. apríla 1958 (1) o používaní jazykov v Európskom hospodárskom spoločenstve v platnom znení. Porušenie článku 1d a článku 28 služobného poriadku a článku 1 ods. 1 písm. f) jeho prílohy III. Odvolateľ vytýka Všeobecnému súdu, že podal príliš reštriktívny výklad požiadavky týkajúcej sa „úzkeho prepojenia“ medzi sporným oznámením o výberovom konaní a napadnutým rozhodnutím pred Všeobecným súdom na účely vznesenia námietky nezákonnosti takéhoto oznámenia o výberovom konaní podľa článku 277 ZFEÚ. Odvolateľ zastáva názor, že takéto „úzke prepojenie“ existuje, a preto je jeho námietka nezákonnosti proti obmedzeniu používania francúzštiny a angličtiny ako druhého jazyka v predmetnom výberovom konaní prípustná a dôvodná.
      
         (1)  Ú. v. ES 1958, 17, s. 385; Mim. vyd. 01/001, s. 3).